Document ID: 32017D0865

Reference:
20.5.2017
HU
Az Európai Unió Hivatalos Lapja
L 131/11
A TANÁCS (EU) 2017/865 HATÁROZATA
(2017. május 11.)
az Európa Tanács a nőkkel szembeni erőszak és a kapcsolati erőszak elleni küzdelemről és azok megelőzéséről szóló egyezményének a büntetőügyekben folytatott igazságügyi együttműködéssel kapcsolatos kérdések tekintetében az Európai Unió nevében történő aláírásáról
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 82. cikke (2) bekezdésére és 83. cikke (1) bekezdésére, összefüggésben 218. cikke (5) bekezdésével,
tekintettel az Európai Bizottság javaslatára,
mivel:
(1)
Az Unió a tagállamokkal együtt megfigyelőként részt vett az Európa Tanács a nőkkel szembeni erőszak és a kapcsolati erőszak elleni küzdelemről és azok megelőzéséről szóló egyezményről (a továbbiakban: az egyezmény) folytatott tárgyalásokon, amely egyezményt az Európa Tanács Miniszteri Bizottsága 2011. április 7-én fogadott el. Az egyezményt 2011. május 11-én nyitották meg aláírásra.
(2)
Az egyezmény 75. cikkével összhangban az Európai Unió félként csatlakozhat az egyezményhez.
(3)
Az egyezmény átfogó és sokrétű jogi keretet hoz létre annak érdekében, hogy a nők számára védelmet biztosítson az erőszak minden formájával szemben. Célja a nőkkel és lányokkal szembeni erőszak és a kapcsolati erőszak megelőzése, üldözése és megszüntetése. Az egyezmény az intézkedések széles körét foglalja magában, az adatgyűjtéstől a tájékoztatáson át a nők elleni erőszak különböző formáinak büntetendővé tételét szolgáló jogi intézkedésekig. Áldozatvédelmi intézkedésekről és segítő szolgáltatások biztosításáról rendelkezik, továbbá foglalkozik a menekültügyi és migrációs kérdések nemi alapú erőszakkal kapcsolatos dimenziójával. Az egyezmény, annak biztosítása érdekében, hogy a részes felek ténylegesen végrehajtsák rendelkezéseit, különleges ellenőrzési rendszert hoz létre.
(4)
Az egyezménynek az Unió nevében való aláírása hozzá fog járulni a nők és a férfiak közötti egyenlőség valamennyi területen történő megvalósításához, amely az Unió egyik alapvető célkitűzése és alapértéke, és amelyet az Unió valamennyi tevékenysége során meg kell valósítani, összhangban az Európai Unióról szóló szerződés (EUSZ) 2. és 3. cikkével, az Európai Unió működéséről szóló szerződés (EUMSZ) 8. cikkével és az Európai Unió Alapjogi Chartájának 23. cikkével. A nőkkel szembeni erőszak a nők emberi jogainak súlyos megsértését és a hátrányos megkülönböztetés szélsőséges formáját jelenti, amely a nemek közötti egyenlőtlenségben gyökerezik, és hozzájárul annak fenntartásához és megerősítéséhez. Az Unió, azáltal, hogy kötelezettséget vállal az egyezmény végrehajtására, megerősíti a nőkkel szembeni erőszak elleni, a saját területén és világszerte folytatott küzdelem melletti elkötelezettségét, és megszilárdítja a jelenlegi politikai fellépését és a büntető eljárásjog területén jelenleg meglévő jogi keretet, amely nők és lányok vonatkozásában különös jelentőséggel bír.
(5)
Az egyezmény által érintett területeken az Unió és a tagállamok is rendelkeznek hatáskörrel.
(6)
Az egyezményt az Unió nevében kell aláírni azon kérdések tekintetében, amelyeket illetően az Unió kizárólagos hatáskörrel rendelkezik, amennyiben az egyezmény közös szabályokat érinthet, vagy azok alkalmazási körét megváltoztathatja. Ez különösen az Egyezménynek bizonyos, a büntetőügyekben folytatott igazságügyi együttműködéssel kapcsolatos rendelkezéseire, valamint az egyezménynek a menekültüggyel és a visszaküldés tilalmával (non-refoulment) kapcsolatos rendelkezéseire vonatkozik. A tagállamok megőrzik hatáskörüket, amennyiben az egyezmény nem érint közös szabályokat vagy változtatja meg azok alkalmazási körét.
(7)
Az Unió szintén kizárólagos hatáskörrel rendelkezik arra, hogy az egyezményben foglalt kötelezettségeket saját intézményeire és közigazgatására vonatkozóan elfogadja.
(8)
mivel az Unió hatásköre és a tagállami hatáskörök összefüggenek egymással, a tagállamok mellett az Uniónak is az egyezmény részes felévé kell válnia ahhoz, hogy az Unió és tagállamai együttesen, koherens módon tudják teljesíteni az egyezmény által rájuk rótt kötelezettségeket és az egyezmény által számukra biztosított jogokat.
(9)
Ez a határozat az egyezménynek a büntetőügyekben folytatott igazságügyi együttműködéssel kapcsolatos rendelkezéseire vonatkozik, annyiban, amennyiben azok közös szabályokat érinthetnek, vagy azok alkalmazási körét megváltoztatják. E határozat nem vonatkozik az egyezmény 60. cikkére és 61. cikkére, amelyek tekintetében e határozat elfogadásával párhuzamosan egy másik, aláírásról szóló tanácsi határozat kerül elfogadásra.
(10)
A 2011/36/EU (1) és a 2011/93/EU (2) európai parlamenti és tanácsi irányelv kötelező Írországra és az Egyesült Királyságra nézve, ezért azok részt vesznek e határozat elfogadásában.
(11)
Az EUSZ-hez és az EUMSZ-hez csatolt, Dánia helyzetéről szóló 22. jegyzőkönyv 1. és 2. cikkével összhangban Dánia nem vesz részt ennek a határozatnak az elfogadásában, az rá nézve nem kötelező és nem alkalmazandó.
(12)
Az egyezményt alá kell írni,
ELFOGADTA EZT A HATÁROZATOT:
1. cikk
Az Európa Tanács nőkkel szembeni erőszak és a kapcsolati erőszak elleni küzdelemről és azok megelőzéséről szóló egyezményének az Európai Unió nevében történő aláírására – a büntetőügyekben folytatott igazságügyi együttműködéssel kapcsolatos kérdések tekintetében – a Tanács felhatalmazást ad, figyelemmel az említett egyezmény megkötésére (3).
2. cikk
A Tanács elnöke felhatalmazást kap, hogy kijelölje az egyezménynek az Unió nevében történő aláírására jogosult személy(eke)t.
3. cikk
Ez a határozat az Európai Unió Hivatalos Lapjában való kihirdetését követő huszadik napon lép hatályba.
Kelt Brüsszelben, 2017. május 11-én.
a Tanács részéről
az elnök
R. GALDES
(1)  Az Európai Parlament és a Tanács 2011/36/EU irányelve (2011. április 5.) az emberkereskedelem megelőzéséről, és az ellene folytatott küzdelemről, az áldozatok védelméről, valamint a 2002/629/IB tanácsi kerethatározat felváltásáról (HL L 101., 2011.4.15., 1. o.).
(2)  Az Európai Parlament és a Tanács 2011/93/EU irányelve (2011. december 13.) a gyermekek szexuális bántalmazása, szexuális kizsákmányolása és a gyermekpornográfia elleni küzdelemről, valamint a 2004/68/IB tanácsi kerethatározat felváltásáról (HL L 335., 2011.12.17., 1. o.).
(3)  Az egyezmény szövegét a megkötéséről szóló határozattal együtt fogják közzétenni.

Summary:
Az EU csatlakozása az Isztambuli Egyezményhez
Az EU csatlakozása az Isztambuli Egyezményhez
 
ÖSSZEFOGLALÓ AZ ALÁBBI DOKUMENTUMOKRÓL:
(EU) 2017/865 határozat – az Európa Tanács a nőkkel szembeni erőszakról szóló egyezményének a büntetőügyekben folytatott igazságügyi együttműködéssel kapcsolatos kérdések tekintetében az EU nevében történő aláírása
(EU) 2017/866 határozat – az Európa Tanács a nőkkel szembeni erőszakról szóló egyezményének a menekültügy és a visszaküldés tilalma tekintetében az EU nevében történő aláírása
MI A HATÁROZATOK CÉLJA?
A határozatok felhatalmazzák az Európai Uniót (EU), hogy aláírja az Európa Tanács nőkkel szembeni erőszak és a kapcsolati erőszak elleni küzdelemről és azok megelőzéséről szóló egyezményét (Isztambuli Egyezmény) az EU nevében a hatáskörébe tartozó kérdések tekintetében. Ez egy fontos lépés afelé, hogy az EU – az EU tagállamaival együtt – az Isztambuli Egyezmény teljes jogú részes felévé váljon.
FŐBB PONTOK
Az Isztambuli Egyezmény az EU és tagállamai hatáskörébe tartozó ügyekre terjed ki.Az EU-nak ezért az Isztambuli Egyezmény részes felévé kell válnia a tagállamokkal együtt, hogy együtt hatékonyan tudják teljesíteni az egyezményben rögzített kötelezettségeket. A határozatok kimondják, hogy az egyezményt az EU nevében kell aláírni a hatáskörébe tartozó ügyekben, amennyiben az egyezmény érintheti a közös uniós szabályokat vagy megváltoztathatja azok hatályát. Az EU hatásköre különösen az egyezménynek bizonyos, a büntetőügyekben folytatott igazságügyi együttműködéssel kapcsolatos rendelkezéseire, valamint az egyezménynek a menekültüggyel és a visszaküldés tilalmával (non-refoulment) (valamely személy kiutasítás vagy olyan országba történő visszaküldése elleni védelme, ahol okkal fél az üldöztetéstől – ami a menekült és menedékkérői jogállás egyik lényeges eleme) kapcsolatos szabályok tekintetében áll fenn.
MIKORTÓL HATÁLYOSAK EZEK A HATÁROZATOK?
A határozatok 2017. június 9. óta alkalmazandók.
HÁTTÉR
Az Isztambuli Egyezmény az egyik legátfogóbb nemzetközi szerződés a nőkkel szembeni erőszak* és kapcsolati erőszak* vonatkozó szabályaival. Az egyezményt 2011-ben terjesztették elő és nyitották meg aláírásra, és 2014 augusztusában lépett hatályba. Nyitva áll az EU általi aláírásra, amely a tagállamokkal együtt megfigyelőként részt vett a tárgyalásokban. Az (EU) 2017/865 és (EU) 2017/866 tanácsi határozatokat azzal összefüggésben fogadták el, hogy a 2017-es évet az Európai Bizottság a nők elleni erőszak elleni küzdelmet szolgáló intézkedésekre fókuszáló évnek nyilvánította. További információk:A nők elleni erőszak megszüntetésének világnapja – Tájékoztató (Európai Bizottság).
KULCSFOGALMAK
Nőkkel szembeni erőszak. az Isztambuli Egyezmény meghatározása szerint minden olyan nemi alapú erőszakos cselekedet (vagyis egy nő ellen irányuló erőszakos cselekedet azért, mert az illető nő, vagy amely aránytalanul érinti a nőket), amely testi, szexuális, lelki vagy gazdasági kárt, illetve szenvedést okoz vagy okozhat egy nőnek, történjen az fenyegetőzés, kényszerítés vagy a személy szabadságának önkényes módon való eltiprása által, akár a nyilvánosság előtt, akár a magánéletben.
Kapcsolati erőszak. az Isztambuli Egyezmény meghatározása szerint a fizikai, a szexuális, a pszichológiai vagy a gazdasági erőszak mindazon cselekményei, amelyek a családon vagy a háztartási egységen belül, vagy a volt vagy a jelenlegi házastársak vagy partnerek között történnek, függetlenül attól, hogy az elkövető az áldozattal azonos helyen él vagy élt-e.
FŐ DOKUMENTUMOK
A Tanács (EU) 2017/865 határozata (2017. május 11.) az Európa Tanács a nőkkel szembeni erőszak és a kapcsolati erőszak elleni küzdelemről és azok megelőzéséről szóló egyezményének a büntetőügyekben folytatott igazságügyi együttműködéssel kapcsolatos kérdések tekintetében az Európai Unió nevében történő aláírásáról (HL L 131., 2017.5.20., 11–12. o.).
A Tanács (EU) 2017/866 határozata (2017. május 11.) az Európa Tanács a nőkkel szembeni erőszak és a kapcsolati erőszak elleni küzdelemről és azok megelőzéséről szóló egyezményének a menekültügy és a visszaküldés tilalma tekintetében az Európai Unió nevében történő aláírásáról (HL L 131., 2017.5.20., 13–14. o.).
KAPCSOLÓDÓ DOKUMENTUMOK
Az Európa Tanács egyezménye a nőkkel szembeni erőszak és a kapcsolati erőszak elleni küzdelemről és azok megelőzéséről (Isztambuli Egyezmény), Strasbourg, 2011. április 12.
utolsó frissítés 03.02.2022